Papersnake/gushiwen huggingface dataset:
郊居寓目随事辄题四首 其三
袁易（元代）

把酒清江上，扁舟送夕晖。行云杯里度，白鸟镜中飞。
转觉
韩淲（宋代）

转觉亲知少，旁观事绪多。百年从汩没，一句待吟哦。

小雨催新桂，连阴养晚禾。山深秋涧水，清溜亦盘涡。
师永锡馈鹿
晁公溯（宋代）

麋鹿爱丰草，群行鸣呦呦。
自谓山林逃，可免刀几忧。
于人亦何事，之死盖有由。
所入谅不深，竟为蜀网求。
所以安期生，高举崑崙丘。
辍食为叹息，吾其将远游。
塞上
曹锡宝（清代）

高岭倚层穹，寒生万壑中。惊沙常暗日，衰草自生风。

霜落征衣薄，秋高塞马雄。挥鞭一长望，烟树正空濛。
颂古四十四首
释法泰（宋代）

吞却易，吐还难，须弥顶上天风寒。
昨夜三更白如昼，不知谁共倚阑观。
霜草
陆游（宋代）

入冬已两旬，泽国霜始霣。
可怜青青草，一夕生意尽。
嗟予蒲柳姿，去日若飞隼。
草衰有复荣，我发宁再鬒？微官虽置散，束带终自悯。
渐退用妇言，千载付一哂。
春初雨中独坐
梁儒（清代）

烟雨濛濛隔薜萝，雨中极目试如何。好山入望青犹浅，芳草缘堤绿未多。

浊酒篘来聊自适，新诗吟就独高歌。人生行乐须臾事，莫放春光取次过。
嘲蒋蟠金丹
佚名（唐代）

张鹄只消千驮绢，蒋蟠惟用一丸丹。
八月六日与僧如展、前松滋主簿韦戴同游碧涧寺…平声韵
元稹（唐代）

空阔长江碍铁围，高低行树倚岩扉。穿廊玉涧喷红旭，

踊塔金轮拆翠微。草引风轻驯虎睡，洞驱云入毒龙归。

他生莫忘灵山别，满壁人名后会稀。
癸丑监中送谢宁湾南旋
萧应韶（明代）

怜君归棹远，握手强为欢。枫落惊秋早，江空觉夜寒。

渔人即晚渡，词客叹时艰。莫羡烟霞好，苍生忆谢安。
亲郊恭纪三十首 其八 圜丘习礼
林熙春（明代）

修明礼乐属春官，元老趋陪日月坛。自愧奉常绵蕞故，相从讲习肃鸣銮。
同子充浚仲游北山夜宿觉慈院
戴良（元代）

穷年厌喧嚣，今晨惬游衍。岂伊清旷怀，直为朋知展。

指涂阳已升，入谷光未显。涉流既百折，寻山亦千转。

停策树频倚，攀林芳屡搴。路夷始出幽，山暝复凌缅。

佛庐既栖薄，僧榻聊息偃。地僻心自怡，俗远虑乃遣。

明发有佳趣，胜处将历践。
题张季良适性斋
傅察（宋代）

扬雄家无儋石储，闭门作赋拟相如。
邺侯插架多异书，牙签万轴吞石渠。
吾友张子斯人徒，嗜好酸鹹与众殊。
被褐怀宝老不癯，收拾万卷以自娱。
但愿生为蠹书鱼，咀嚼英华味道腴。
挥毫落纸惊群儒，佳处往往凌子虚。
网罗秦汉包唐虞，上下千载归指呼。
自言此乐世所无，不羡潭潭卿相居。
方今清庙收璠玙，肯使沧海遗明珠。
高名他日播天衢，行看旌帛来庭除。
荔枝亭
吕颐浩（唐代）

水晶绛雪旧驰名，珍重移来近野亭。看取薰风炎暑际，丹苞万颗粲繁星。
御试二首
黄滔（唐代）

已表隋珠各自携，更从琼殿立丹梯。九华灯作三条烛，

万乘君悬四首题。灵凤敢期翻雪羽，洞箫应或讽金闺。

明朝莫惜场场醉，青桂新香有紫泥。

六曹三省列簪裾，丹诏宣来试士初。不是玉皇疑羽客，

要教金榜带天书。词臣假寐题黄绢，宫女敲铜奏子虚。

御目四篇酬九百，敢从灯下略踌躇。
谢周拙翁惠万岁藤杖
舒岳祥（宋代）

周老手中杖，天封顶上藤。
战龙纷可解，斗虎死堪乘。
险路扶胜仆，深林肯伴僧。
山中行住坐，赖此好交朋。
杨承父与予同在别试所聊戏之奉简
晁公溯（宋代）

近时文章衰，浅陋亦可怜。
走趋王公门，书记争翩翩。
开读令人惭，语吃意莫宣。
今晨忽惊喜，赠我手一编。
笔端吐虹霓，直上欲干天。
樊南甲乙中，乃有猗那篇。
如听正始音，复回元佑年。
借问安能尔，气刚得其全。
用为良有司，吾实无间然。
要知取士公，考阅外已传。
何由置汉朝，直柄遂当权。
伏阁日论事，不减阳城贤。
西江月·宝髻松松挽就
司马光（宋代）

宝髻松松挽就，铅华淡淡妆成。青烟翠雾罩轻盈，飞絮游丝无青。
相见争如不见，多情何似无情。笙歌散后酒初醒，深院月斜人静。
用丘枢密韵
程珌（宋代）

起自澄江应梦求，天还河北百馀州。
嵩瀍处士归罗致，淮蔡奇谋入彀收。
午夜金陵瞻斗极，千年胡昴减旄头。
会须再作中兴历，还许诸生执笔不。
凉月二首
洪咨夔（宋代）

金粟安排雨后黄，定知花亦爱新凉。
夜深月透玲珑影，花自光明月自香。
监丞萧君见贻嘉句仍惠芳醪强率鄙词辄继高韵聊资逌尔深愧斐然
祖无择（宋代）

迟日和风婉娩春，感时情思浩无津。烦君远寄中山酒，顾我方为洛社人。

濡笔便思题素扇，当尊难借吐芳茵。已钦才妙兼怀惠，相过文场愿捧轮。
淮上
刘攽（宋代）

旦起风颇凉，暑薄意弥惬。长淮波浪高，咫尺不得涉。

舣舟望连山，青霭乱云叶。鸥鸟去杳然，空迥晨光接。

卧吟新诗句，閒理旧书帖。呼儿饲茭茨，看妇治箱箧。

为非急时者，无事用轻楫。淹留既无闷，何必歌长铗。
闲中偶题
陆游（宋代）

久矣云衢敛羽翰，退飞更觉一枝安。
七千里外新闲客，十五年前旧史官。
花底清歌春载酒，江边明月夜投竿。
痴顽直为多更事，莫怪胸怀抵死宽。
吴徐知院题意一堂
吴势卿（宋代）

几载辛勤有此堂，芝峰直面丽谯傍。
千章山木朝烟合，百尺楼阴夜月凉。
物我本於仁上一，居诸偏向静中长。
衰年烛武知何用，空有忧时两鬓霜。
帝京二首
殷尧藩（唐代）

列郡征才起俊髦，万机独使圣躬劳。开藩上相颁龙节，

破虏将躬展豹韬。地入黄图三辅壮，天垂华盖七星高。

迎春别赐瑶池宴，捧进金盘五色桃。

龙虎山河御气通，遥瞻帝阙五云红。英雄尽入江东籍，

将相多收蓟北功。礼乐日稽三代盛，梯航岁贡万方同。

都将俭德熙文治，淳俗应还太古风。
次刘学录韵
陈宓（宋代）

中年早透利名关，坐看孤云际海还。
昼静架书偏悦目，秋凉庭树倍怡颜。
不陪长者终朝诲，那得尘踪一日闲。
我亦小园初种竹，请君来闯出篱斑。
黄陵庙
蔡戡（宋代）

千载追崇古帝祠，不知世代几推移。
未须回首叫虞舜，今日亲逢虞舜时。
访约斋三绝
姜特立（宋代）

城中不异在郊坰，百亩园池夏木清。
若为借我三间屋，相伴哦诗过一生。
送春
俞桂（宋代）

作恶情怀是别离，老夫懒作送春诗。
东君归去无踪迹，试问垂杨便可知。
至后
张蕴（宋代）

阳生七日验飞葭，衮衮天机岁载华。
江草未圆青帝梦，香芸漏洩与梅花。
秀峰寺观龙潭
罗运崃（清代）

双峰突兀飞剑翠，篮舆蜿蜒入山寺。小室冥悬大瀑寒，山根下结灵湫秘。

奇境鸿濛应始开，刻石怪字何年来。易陈旧题笑相示，墨痕初蚀苍烟苔。

蟠龙呼翕窥无底，潭水不枯龙不死。碧光荡漾凝天云，清冷莫使潜熛起。

轻风吹浪生微纹，馀流作涧触石喷，人生外鉴不自静，临流暂赏徒纷纷。

万木低压结深绿，一线支离趋海角。山水声形两杳然，画师落纸成硗角。

坐眺万象无纤尘，乍晷不闻虫鸟嗔。蹲石倒影俯流水，悦性无倪思古人。
代白纻舞歌词四首
鲍照（南北朝）

吴刀楚制为佩袆。纤罗雾縠垂羽衣。含商咀徵歌露晞。

珠履飒羽纨袖飞。凄风夏起素云回。车怠马烦客忘归。

兰膏明烛承夜晖。
止宿王山史山馆
李振裕（清代）

云中白鹤自高翔，有约冲寒到草堂。法物依然藏汉魏，主人自在卧羲皇。

药苗入箸霏霏白，橙子垂枝的的黄。绝似江南风味好，琴书一榻枕沧浪。
感花
吴芾（宋代）

雨脚才收拟杖藜，檐前依旧又垂垂。
倘余有分花间醉，会有风和日暖时。
绿头鸭 为牧庵寿
许有壬（元代）

论斯文，世谁方驾韩欧。渺翩翩、旧家人物，一峰玉立高秋。走蒲轮、銮坡再至，照藜杖、石室重＊。要使吾元，典章文物，辉光什伯夏殷周。君信否，千言乘醉，字字□雕锼。侔堂阵，寄言渠辈，且避戈矛。忆当年、江湖来往，月明太乙仙舟。洒乌丝、芙蓉秋水，振宫锦、杜若芳洲。鸾鹤赓歌，鱼龙迎舞，人间元自有天游。傥来物视之毫许，岂足辱回头。终焉计，匡庐深处，已办菟裘。
题朝散郎刘公庙
王遂（宋代）

文而博兮乐且有余，武有勇兮莫之测窥，
闽之南兮江之西。俯视鼎镬兮犹一潢池，
士怯且惰兮若奉骄儿。一夫死兮百将莫支，
提千人兮左右以之。嗟平生之志兮马革裹毙，
使畏死而偷生兮将形骸焉依。
送泉州周尚书
仲并（宋代）

常若侍君侧，宁论去几程。
政须怀宿望，宁得殿名城。
执手欲何语，谀公恐不情。
斯民艰食甚，第一劝春耕。
浪淘沙·极目楚天空
幼卿（宋代）

极目楚天空，云雨无踪，漫留遗恨锁眉峰。自是荷花开较晚，孤负东风。
客馆叹飘蓬，聚散匆匆，扬鞭那忍骤花骢。望断斜阳人不见，满袖啼红。
书隐者所居
翁卷（宋代）

百事已无机，空林不掩扉。
蜂沾朝露出，鹤带晚云归。
石老苔为貌，松寒薜作衣。
山翁与渔父，相过转依依。
卖花声·客况
张可久（元代）

十年落魄江滨客，几度雷轰荐福碑，男儿未遇暗伤怀。忆淮阴年少。灭楚为帅。气昂昂汉坛三拜。
至后
仇远（元代）

了知五十九年非，景薄崦嵫合见几。
夜半虽当泉脉动，腊前未见雪花飞。
客程鸿雁駸駸老，家养鸡豚处处肥。
千日及瓜今过半，未知何日定言归。
九日
裘万顷（宋代）

篱落黄花尚自无，白衣况未到吾庐。
莫令此日负佳筛，为展渊明采菊图。
贺升卿年垂八十以诗寄平园新咏二十二篇又录
周必大（宋代）

文与年高岂乐天，字随心正亦公权。
吟诗作赋晴窗里，问柳寻花野水边。
喜我新巢三径就，劳君旧句一时编。
雪舟有兴休回棹，共载期追李郭仙。
忆仙姿（九之五）
贺铸（宋代）

雨后一分春减。深院落红如糁。柳外出秋千，度日彩旗风飐。销黯。销黯。门共宝奁长掩。
伯皋所藏名妓墨竹逼令题之可谓戏剧
韩淲（宋代）

夜寒窗静密还开，翠袖移将影下来。只是风前犹爱惜，更教月底共徘徊。
句
吕蒙正（宋代）

挑尽寒灯梦不成。
赠礼佛名者
韦庄（唐代）

何用辛勤礼佛名，我从无得到真庭。

寻思六祖传心印，可是从来读藏经。
赐大学士杨一清诗 銮舆幸第
朱厚照（明代）

车驾亲临茂社堂，玺书高挂耀龙章。
升平宴罢明良会，盛事流传万载香。
秋雨夜起
李梦阳（明代）

檐雨响不绝，披衣中夜兴。寒声压高阁，湿气逼疏灯。

一雁叫何处，数蛩吟可憎。谁能奋长剑，割破黑云层。
出郊劝农饭蔬于法石僧舍时方闵雨有无麦之忧因成八绝 其七
王十朋（宋代）

荔子今亡法石白，江山长带佛头青。老僧能说陈王事，遗冢犹传女子灵。
清友园探梅 其三
郑孝胥（清代）

嫩蕊疏枝点碧苔，盈盈才得几年栽。他时屈曲山中老，长记先生为汝来。
镇江别家兄
白圻（明代）

重向金山续旧游，山形依旧屹中流。鸦群翻树瓮城晚，雁字挂空瓜步秋。

此处十年曾话别，明朝两地复生愁。长江万古东流急，归渡何人识岸头。
瓶中红白二莲五首 其三
杨万里（宋代）

晚花特地敛新妆，莫道无情总不妨。中有黄金莲子盏，被人瞥见即深藏。
都下次韵谢松阳沈术人二首
项安世（宋代）

下帘读易沈君平，老向人间识世英。
戏把年龄聊复问，从来富世不须评。
聊翩诗笔粗豪甚，矍铄精神顾盼明。
我欲求田古松邑，君言此计几时成。
山居
陈与义（宋代）

耿耿虚堂一榻秋，人间高枕几王侯。
乱云未放晓山出，片月不随寒水流。
检校一身浑是懒，平章千古得无愁。
湘波见说清人骨，恨不移家阿那州。
依仁道中
陈辉（宋代）

踽踽行来望翠微，晚风吹度拂征衣。檨林斜影迷樵径，竹坞繁征引钓矶。

路转纡回溪鸟散，山横黯淡野人归。乡村扰扰何时靖，万马频嘶未解围。
寄上鄙句之明日，舟次梅口，南枝已有春意，
范成大（宋代）

晏温解船去，暮夜檥船歇。
横斜隘梅村，玉蓓粲将发。
城中三辅豪，指日承明谒。
高怀妙康济，未试君前笏。
周南又小春，微温入花骨。
我瞻浮丘亭，山高璇柄没。
飞鸟正飘荡，空绕南枝月。
白雀返棹李王二子送余过虞山下作四绝句
王宠（明代）

随山高下野人家，春夏林深不断花。
可奈流莺千百啭，阴阴绿树映红霞。
句
陈景沂（唐代）

海棠已入老娼籍，芍药初登童子科。
句 其十八
曾肇（宋代）

查侯得灵药，言自八公来。当时云中犬，千岁伏陈荄。
明月棹孤舟（逢子似清河坊市中客楼小饮）
韩淲（宋代）

忽得相逢惊似旧。问山中、酒徒诗友。闲倚晴楼，长安市上，华发为君搔首。

绿竹疏梅今在否。对西湖、夕阳烟岫。鸿雁声中，人间今古，还是醉醒时候。
散人
释文珦（宋代）

乾坤有散人，事事不关身。
敛念息诸妄，到头唯一真。
忘荣宁虑辱，无富岂嫌贫。
虽道青山好，犹知是外尘。
次颜博士游紫罗洞五首
李若水（宋代）

休著青衫谒五侯，径觅拄杖山中游。
故山别来鬓毛秃，一饱累人成久留。
碧嶂巉巉云影底，傥得破茅甘老此。
孤猿野鹤旧时声，却到主人清梦里。
囊中试检一钱无，但吟秀句忘朝晡。
子夜沈沈瓮无蚁，秋风策策裘非狐。
得遂清闲贫亦乐，矫首飞鸿度天幕。
隔溪应复有幽人，踏月相从啸林壑。
柳梢青
林淳（宋代）

富贵园林。清虚清馆，随意登临。物外风光，云明花媚，鸟语烟深。

物物缓辔微吟。迤逦度、松间柳阴。览遍幽奇，小舟归晚，月映波心。
水西壁间见吕居仁绝句次其韵
周紫芝（宋代）

秋霜落后题诗处，醉墨淋漓苦未乾。不见穷愁孟东野，乱峰空锁一溪寒。
醉桃源
晁端礼（宋代）

又是青春将暮。望极桃溪归路。洞户悄无人，空锁一庭红雨。凝伫。凝伫。人面不知何处。
采樵作
孟浩然（唐代）

采樵入深山，山深树重叠。
桥崩卧槎拥，路险垂藤接。
日落伴将稀，山风拂萝衣。
长歌负轻策，平野望烟归。
任太君挽词
唐庚（宋代）

贤妇古亦少，纷纷何况今。柏舟全美志，綵服慰幽心。

旧邑虚汤沐，新阡祔藁砧。子孙门户壮，谁敢齿诸任。
代书寄鸭脚子於都下亲友
梅尧臣（宋代）

予指老无力，不能苦多书。
书苟过百字，便觉筋挛拘。
京都多豪英，往往处石渠。
作书未可周，寄声亦已疏。
後园有嘉果，远赠当鲤鱼。
中虽闻尺素，加餐意何如。
钱塘八月潮
陈允平（宋代）

五丁椎碎烂银堆，注作东南水一杯。
秋半忽疑天外雪，夜深俄一月中雷。
大鹏击浪惊龙卧，老蜃嘘云误燕来。
日日涛头多拱北，至尊元在郁箫台。
赋得雪映夜舟诗
张正见（南北朝）

黄云迷鸟路。白雪下凫舟。分沙映冰浦。照鹤聚寒流。

樯风吹影落，缆锦杂花浮。船梁若是桂。翻如月照秋。
短歌寄厉三叶十八七章 其七
姚燮（清代）

有鸟共巢窟，今日西北东南飞。银河咫尺隔万丈，䍧牱在空云𡽗巇。

绿华朱实不疗饥，鸱鸮掉翼随而欺。我其翱翔寥廓去汗漫，否或归来故树与子同遨嬉。
车盘岭
刘弇（宋代）

去年踏雪车盘去，今年执热车盘来。去年险涩自其分，车盘于我何有哉。

道傍飞砾如积糁，幽蔓缘崖不盈揽。悬知到此客胫酸，愁绝云舒与烟惨。

半山栖匦擎华藏，旋觉阴机万钧壮。钟梵时闻一两声，妙界还疑落天上。

短褐头陀揖我言，此途诘曲知何年。名情利态过万计，未闻厌者仍纷然。

造物驱人不留瞬，车盘有尽人无尽。劝君莫歌行路难，令人未老华双鬓。
读书
曾几（宋代）

散帙有佳趣，俗人那得知。
醉乡非为酒，坐隐不关棋。
几净幽怀惬，窗明老眼宜。
一生无用处，又把教群儿。
晓月秋河研歌
李锴（清代）

桐崖尝云有研癖，端溪老坑目所击。冥搜隐索七百年，宋氏以还岁刳剔。

澒洞或讶海穴穿，嵻崀真疑坤轴坼。粤中曾见鸠役夫，翻车数十兼渴乌。

洪涛逆吸骇波走，潜虬伏蟒号乾枯。阴森窟穴裁得罅，坚椎利凿凌空下。

神物可抉不可期，千金一片宁论价。此石何年出坑水，白日尘沙埋韨底。

眼中取舍亦有时，爱汝莹然含妙理。璘璘霦霦翡翠斑，碧月细晕层波閒。

峥峥嵘嵘老蛟骨，抚之荡之若无物。德苞贞介品正方，宝华黯澹腾古光。

书生得此骄气张，山鬼不敢嗤空囊。呜乎石君石君聊字汝，昔者桐崖今化土。

人閒茫茫争璞鼠，倘逢陵阳致辛苦。
九日三首
张嵲（宋代）

南国穷秋冷尚赊，随时游瞩自堪嘉。
且欣一雨山争出，休叹重阳菊未华。
佳客逢秋宜得句，道人酌酒似烹茶。
人生胜日须行乐，豫去昏鸦作阵斜。
用吴祠书正月晦韵
洪咨夔（宋代）

揽春群玉写芳怀，次第安排到药苔。
但得斯文留脉在，须教我辈放眉开。
疏风细雨桃花过，竹屋柴门燕子来。
老去湖山无复梦，荷锄西崦觅桤栽。
席上赠妓
孟淑卿（明代）

石榴裙子称纤腰，唱歇新声换玉箫。背立东风偷拭泪，为谁肠断为谁娇。
壬申上元有怀金陵旧游
贺铸（宋代）

瓦官大庭千步方，灯如流萤月如霜。
高僧共礼旃檀像，游女来焚薰陆香。
旧国破亡何物在，少年逐乐个侬狂。
别来白社更牢落，回首衡湘春梦长。
岁暮遣兴
陆游（宋代）

病著愁侵并不支，孤村况遇岁残时。
水轩客散成舒啸，山寺僧来得剧棋。
铜鸭香生风嫋嫋，竹鸡声断雨丝丝。
新诗锻炼功何似，问著衰翁自不知。
陈诚之以长句送扬州花仍催践快阁之约戏答
周必大（宋代）

清歌句句戛鸣球，红药年年具彩舟。
更约倚晴登快阁，真成骑鹤上扬州。
题四皓对奕瀹茶图各一绝
艾性夫（元代）

叠啼支颐落子迟，松风冉冉动须眉。
断蛇失鹿浑閒事，不直云根半局棋。
山中古祠
张籍（唐代）

春草空祠墓，荒林唯鸟飞。记年碑石在，经乱祭人稀。

野鼠缘朱帐，阴尘盖画衣。近门潭水黑，时见宿龙归。
题崖州洗兵亭
胡铨（宋代）

一带清波六月凉，洗兵安用挽天潢。
哥舒血蹴红凝箭，子美苔欹绿卧枪。
玉垒尘清闲擂鼓，玳筵风静细流觞。
澹庵临水空惆怅，洛水凌波见未尝。
依韵和徐大夫凤凰池九首 其四
陆佃（宋代）

东君著力信神奇，桃李中间水满池。定是祇教淮甸有，若为长得泰州知。

行藏正倚楼千尺，勋业初横草一枝。投老尚堪驱使在，问春何似少年时。
寄邛州崔录事
杜甫（唐代）

邛州崔录事，闻在果园坊。久待无消息，终朝有底忙。

应愁江树远，怯见野亭荒。浩荡风尘外，谁知酒熟香。
神景禅林
陈枨（明代）

楼阁中天起，名山隐大千。昙花春作雨，贝叶暝生烟。

松冷僧归定，庭空鸟悟禅。洪祈栖隐近，知尔谢尘缘。
赠竹东砂山石虎门花园十景诗 其三 月河
卞邦本（明代）

一沼湾湾类月形，个中清水玉壶清。不容渔父来垂钓，惟许主人频濯缨。
偈颂一百三十六首
释惟一（宋代）

九秋强半，不寒不暖。
风细细雨霏霏，水冷冷云淡淡。
一棹烟波，芦花两岸。
梅花集句 其一六一
李龏（金朝）

高樯起行色，带月过江村。逐吹梅花落，无言只断魂。
次韵倪元镇双燕吟
郯韶（元代）

双燕双燕复双燕，年去年来几相见。东风花落杏梁深，不比朝相雉带箭。

主人长年不知还，梦随胡蝶千万山。人生那似双相燕，去去来来梁栋间。
岳阳晚景（一作父说诗）
张均（唐代）

晚景寒鸦集，秋风旅雁归。水光浮日出，霞彩映江飞。

洲白芦花吐，园红柿叶稀。长沙卑湿地，九月未成衣。
送梵才大师归天台
傅莹（宋代）

结庐深山顶，遂怀安隐心。
安隐如之何，道胜尘虑沈。
青霞白云致，茂树修竹阴。
悠然北山上，令人思重寻。
虞美人·黄金谁解教歌舞
张炎（宋代）

黄金谁解教歌舞。留得当时谱。断情残意落人间。汉上行云迷却、旧巫山。妆楼何处寻樊素。空误周郎顾。一帘秋雨翦灯看。无限羁愁分付、玉箫寒。
贺杨绵州除武陵守
史尧弼（宋代）

越王楼前佳气浮，涪翁江上恩波流。
几年结佩作邦相，万物气吐人歌讴。
白鹤池边嗟来暮，武陵溪畔桃花路。
忽传芝检九天来，会拥朱旛两轮去。
辕攀蹬截无留停，痒爬垢栉待苏酲。
仙人延贮一笑喜，探丸付授真长生。
老大自合朝家用，未许三刀频入梦。
鹤发行趋鸳鹭班，更作吾州九鼎重。
崇禧给事同年马兄挽辞二首
王安石（宋代）

藏室亡三箧，得之公最多。
露曦当晚景，川逝作前波。
惠寄舆人诵。
悲传挽者歌。
竹西携手处，清泪邈山河。
登骊山有感
陈琏（明代）

骊山矗霄汉，缭绕白云生。露径绿苔老，秋林红叶明。

凭高肆遐瞩，山水互回萦。终南亘太华，浐灞通渭泾。

三川何逶迤，千里犹掌平。秦中百万家，俯视犹列星。

缅维天宝中，兹山擅佳名。复道岁游幸，栖阁高峥嵘。

秋风起朝元，温泉出华清。如何乐未终，胡尘集咸京。

一从西幸蜀，无复来霓旌。繁华竟何在，但见山青青。

宴安古所戒，后世在当惩。我来重登览，触景感废兴。

临文动悲诧，不尽千古情。
惊风行五章 其五
姚燮（清代）

患难遭倥偬，顾首不及尾。老客同庑居，独父依一子。

薄宦羁浙东，乡途旷千里。命获意外全，安复顾行李？

颇闻乘虚来，引逆多内宄。焉知此屋梁，明日不遭燬。

瘦灯凄影交，密筹致亲昵。搔首方踟蹰，金飙过天𩘚。

似有逃鼠群，迁穴出西垝。潜行循殿廊，佛火灺𧹬采。

露宿同积尸，生机已颓靡。不复男女分，枕藉马牛矢。

纵免刀兵伤，已邻冻馁死。岂真无术生，斯民有廉耻。

恐尔来朝踪，不如今得止。沧海方横流，乌从测涯涘？
竹间看雪二首 其二
孙觌（宋代）

受风岂免长低首，戴雪何妨暂折腰。莫道此君无特操，风回雪霁便昂霄。
题张国纲理问塞河诗卷
卢亘（元代）

导河积石尧解忧，滔天之水成安流。何年决齧半南土，清淮怒卷黄云愁。

宣房既筑汉歌喜，越巫抱璧神光起。害除梁楚二渠成，海溢西南九河死。

后来群策知谁贤，何人捧土能防川。彭城楼堞照黄土，河平堰石愁金天。

吾皇放勋超万古，泽世馀功平水土。睢阳塞决付贤侯，解变狂澜作安堵。

于今此功宁复有，从容小试经纶手。千年遗爱在邦民，春风吹水浓如酒。
德兴叶志道字士心葬母于银山丹井之上作丹泉
仇远（元代）

葛公学仙丹有泉，叶公藏母丹泉边。
泉流虢虢乱石底，丹光泉泉长松巅。
陟彼屺兮瞻望母，麻衣土枕常庐墓。
难将寸草报春晖，只觉焄蒿泣秋露。
男儿眼中非无泪，有泪彻泉无厚地。
泉声如咽泪如丹，何待洩融歌大隧。
幽花淡月耿墓门，不招仙魄招母魂。
子规一声苍石裂，白云渺渺山昏昏。
杂诗二十七首
曹勋（宋代）

危亭栏槛倚江干，饭了登临得暂闲。
林木巧随高下路，山容都在有无间。
巫山一段云 寄天长道众
尹志平（元代）

山后春将暮，龙阳景渐佳。东园芭榄正开花。随分有生涯。道友坚心长久。相见时时稽首。自然恬淡日和平。物外有余清。
奉寄宣政院使士廉公
郑潜（明代）

滦河流水绕郊扃，几度令人忆上京。诈马晓嘶趋内苑，香车晴碾过西城。

客来毡帐书声静，公退松亭乐韵清。江汉秪今犹阻隔，愿宣德泽被群生。
弘治十八年七月七日听宣大行皇帝遗诏感恸有作
苏葵（明代）

日落风悲涕泪流，谅阴元老要伊周。远臣敢替终天恨，嫠妇犹怀昔日忧。

西序忽闻陈大训，内庭谁始献嘉谋。祖宗典则森然在，唐宋区区莫效尤。
孤愤吟十三首
高斯得（宋代）

国家元气是人材，稍露光芒尽力催。
今日举朝皆妇女，邦衡此语亦诚哉。
反舌
李光（宋代）

喧喧木杪弄新晴，羁枕惊回梦不成。任是舌端能百啭，园林春尽寂无声。
秋夕偶怀
文彦博（宋代）

小槛风惊叶，幽庭露泫柯。芳尘千里远，幽恨九回多。

萤影穿帘押，蛩声出砌莎。寸心无以写，愬月但长歌。
咏鹤 其一
陈士荣（清代）

生来素质岁峥嵘，养就凌霄羽翮成。仙骨閒凭高士相，风神懒共俗人行。

飞回洛浦孤踪冷，舞罢青田瘦影横。早晚蓬壶应可到，心期未许白鸥盟。
十一月十二夜梦南冠旧友感泣有赋
马廷鸾（宋代）

麦秀渐渐禾黍新，清宵梦断泣遗民。
只怜肝脑输宗社，不负当年第一人。
幽怀十二首 其七
冯山（宋代）

秋后无多日，山中已倍寒。虫声闻壁脚，雾气出林端。

农事黄时毕，天形碧处宽。骚人方适意，白露团幽兰。
忆旧游
易顺鼎（清代）

正新凉款蝶，旧韵抛蝉，画稿添修。冶思销磨尽，向湖桥唤酒，此意悠悠。

帘阴悄垂细雨，无处问妆楼。怕路仄红廧，波平翠槛，望损湘眸。

孤舟。泊江岸，听断雁筝弦，似诉漂流。因甚芳悰减，剩题笺桂馆，谱笛蘋洲。

楚衣待将荷剪，零落一身秋。又到了重阳，黄花满地都是愁。
千秋岁 其二
陈维崧（清代）

摩空决起，此事偶然耳。材最小，风偏利。轻狂应有恨，浩荡凭谁致。

须记取，青春牢把长绳繫。

已自飞腾遂，也算云霄器。莫浪语，休私喜。送来天上便，望向城头悸。

真险著，老夫只合街头睡。
赋得老鹤万里心用心字
顾炎武（明代）

何来千岁鹤，忽下九皋音。一自来凡境，推颓已至今。

临风时独来，警露亦长吟。乍识人民异，还悲岁月侵。

早寒江上笛，秋急戍楼砧。木落依空沼，云多失旧林。

三株天外冷，甲子世间深。尚想蓬莱晓，终思弱水阴。

神州迷再举，碧落杳千寻。多少乘轩者，知同一寸心。
墨染丝
林之奇（宋代）

缲丝自喜如霜白，输入官家吏嫌黑。
手持退印竞传呼，倏见长嫌染深墨。
墨丝归织家人衣，别买输官吏嗔迟。
寄言敌国与三军，汝得丰衣民苦辛。
德升尚书并示新诗愈富而愈工不胜叹服顾见戏之语不置而自处太谦谨和答以重致解嘲之意
綦崇礼（宋代）

庆吊从来不下堂，漫劳善颂费雕章。自嗤梦已空花散，更看诗为寐语忙。

论每阔疏时所弃，才称美秀上难忘。我宜屏迹君当起，出处相违恐两伤。
颂古十九首
释法全（宋代）

几回沾水又拖泥，年老心孤不自知。
游子不归空怅望，一溪流水落花随。
闻微之江陵卧病，以大通中散、碧腴垂云膏寄
白居易（唐代）

已题一帖红消散，又封一合碧云英。凭人寄向江陵去，
道路迢迢一月程。未必能治江上瘴，且图遥慰病中情。
到时想得君拈得，枕上开看眼暂明。
题陈子韬孝廉诗文集
汪芑（清代）

剑气珠光久郁埋，瑶华赠我眼惊开。身全浩劫庸非福，诗到名家始敛才。

赵壹飘零囊底罄，杜陵辛苦贼中来。故人尚有王阳在，好对湖山劝一抔。
秋日即事三首 其一
王之道（宋代）

晚来何所喜，急雨洗新秋。幸遂登高赋，应容遇胜留。

藕花明远近，鸥鸟任沉浮。不用挥纨扇，何妨醉玉舟。
句
杨徽之（宋代）

春归万年树，月满九重城。
癸卯端午承樗庵兰室觞之以酒坐中有诗次韵谢之
黄淮（明代）

几番端午节，犹未脱尘襟。云树乡山梦，壶觞故旧心。

兴怀多感旧，吊古谩成吟。云路青霄上，薰风入舜琴。
题唐岱仿各家山水画册 其十 万峰瑞雪
弘历（清代）

漫空飞玉屑，插汉列琼瑶。寒涩溪流断，冰凌枫叶凋。

石矶閒钓艇，古寺闭僧寮。有鸟巢枯树，无人过小桥。

皑皑迷万壑，密密布三霄。滕六分明在，云深不可招。
酬洪朝奉
释居简（宋代）

楼居八十行地仙，两脚踏土轻蹁跹。饮如长鲸食如虎，老齿不摇金石坚。

年年正三二月天，花间幽讨酬芳鲜。要续李杜三千篇，晚唐不足争媸妍。

归来醉卧北窗下，静照无私观物化。孙枝生子又生孙，鼎来庆事前无闻。

堂中衮绣方烂烂，门前桃李长纷纷。敛福锡民天所祚，吉德在躬如密付。

要看寿富享天然，熏陶六极熙熙然。
三伏中一雨甦旱
邓深（宋代）

江涨如三月，天凉似九秋。
遭逢今日雨，安稳一年收。
处处香瓮面，村村肥藁头。
小春前后好，待挂百钱游。
横山阁
许景衡（宋代）

一笑楼头属晚晴，我曹此乐最难名。玉樽浮蚁一样白，青眼与山相对横。

个里风流终古在，世间荣利过云轻。未应暮色催归思，天外娟娟新月生。
句 其二
胡叔豹（宋代）

先生只此在山中，莫道云深不知处。
酹江月
吕岩（唐代）

仙风道骨，颠倒运乾坤，平分时节。金木相交坎离位，

一粒刀圭凝结。水虎潜形，火龙伏体，万丈毫光烈。

仙花朵秀，圣男灵女扳折¤

霄汉此夜中秋，银蟾离海，浪卷千层雪。此是天关地轴，

谁解推穷圆缺。片晌功夫，霎时丹聚，到此凭何诀？

倚天长啸，洞中无限风月。
和东坡定惠院海棠
赵次公（宋代）

化工妙手开群木，酷向海棠私意独。殊姿艳艳杂花里，端觉神仙在流俗。

睡起胭脂懒未匀，天然腻理还丰肉。繁华增丽态度远，婀娜含娇风韵足。

岂惟婉娈彤管姝，真同窈窕关雎淑。未能奔往白玉楼，要当贮以黄金屋。

顾虽风暖欲黄昏，脉脉难禁倚修竹。可怜俗眼不知贵，空把容光照山谷。

此花本出西南地，李杜无诗恨遗蜀。高才没世孰雕龙，后辈补亡难刻鹄。

貂裘季子客齐安，相逢忽慰羁人目。当年甫白君可继，为花重赋阳春曲。

把酒因浇礨磈胸，搜句辄倾空洞腹。多情恐作深云收，儿童莫信来轻触。
经筵赐茶杨文昌席上得贵字
释居简（宋代）

龙泓荐春甘，茶荈绝众卉。屑琼作玄玉，不惜万金费。

厥贡来四作，特立建溪贵。诸儒作重席，飘飘凌云气。

作圭与团璧，锡自一经既。得从稽古力，不敌稽古味。

小苦政不恶，回甘亦差慰。雪涨忽翻乳，珠碎仅成玑。

月团三百片，下下敢髣髴。宏功适胥称，厚享可无谓。

馀沥逮蔬笋，疏瀹固所畏。悠然记新分，嘉定次癸未。
为刘改之作五首
徐似道（宋代）

谪仙昔者号无敌，侯喜中间还有声。
后五百年无继者，得渠一句便堪听。
玉楼春 其二 宿庆元县石龙寺听雨
俞士彪（清代）

凄风淅淅穿窗槅。灯怯春寒容易黑。檐声滴碎故乡心，应是石龙中夜泣。

嘈嘈滩水流偏急。约略山城更漏滴。溪桥明日草青青，惆怅归途何处觅。
偈颂二百零五首 其一二七
释正觉（宋代）

一枝秀出栴檀林，想见馨香慰众心。不负老兄开凿力，当风子和鹤鸣阴。
淮南看雪歌
陈杰（宋代）

出门看雪一万里，闭门读书一万年。
读书只读三皇后，看雪还太始前。
洪蒙汉还初纪异，鍊石补天灰渗地，
人虫森然盗元气。介鳞日深蹄迹多，
阃抉垠开奈若何。千山忽绝万迳灭，
宇宙鹘仑无璺裂。夜灯太极强披图，
清晓长淮初见雪。丁宁莫遣风日分，
暂时大地皆瑶琨，我尔一醉琼花樽。
明朝山河各异色，独在书生头上白。
寄燕山帅幕家侄季高一首
刘一止（宋代）

畴昔江湖自在身，而今骑马犯边尘。宁无楚尾吴头梦，历遍燕边赵北春。

壮士似渠终有遇，衰年如我尚谁亲。屈州抑县不伸里，老此嵚嵚可笑人。
次主簿叔晚霞
杨万里（宋代）

病眼何愁未苦佳，膮看霜了晚看霞。
只惊天上三冬月，那得西湖十里花。
景与诗争酣未退，兴如水涌云难遮。
却嫌醉墨欹倾甚，整整斜斜半似鸦。
忆旧隐付柔上人
释永颐（宋代）

遥忆荒阶碧藓生，木兰露重滴归情。秋山松桂皆森爽，夜馆星河几晦明。

溪色乍凉双鹭下，雨声才绝一蝉鸣。经房旧掩青枫老，此夜无人月影清。
暮行
王令（宋代）

晴烟去人高，暮色上天半。
山衔日入深，云伫星出缓。
涂昏归鞍长，林近去翎短。
悠悠宵偃慵，衍衍暮行款。
南城岌高跻，近野匝四坦。
来期遐思舒，暮云所见罕。
星星颭风灯，历历吹月琯。
静乐遗世喧，清思破尘懒。
心通江海浮，气寒天地满。
兹兴将谁同，儿辈未宜筭。
宫词
史梦兰（清代）

不谓批鳞出宦官，铜缸声震讵无端。何人自恃椒房戚，游戏宫中顶玉冠。
新荷
胡宿（宋代）

一夜抽轻盖，平明映曲池。水凉鱼未觉，烟净鸟先窥。

露重心犹卷，风多柄尚危。东林应结社，祇待素华披。
玉楼春
欧阳修（宋代）

金花盏面红烟透。舞急香茵随步皱。青春才子有新词，红粉佳步重劝酒。

也知自为伤春瘦。归骑休交银烛候。拟将沈醉为清欢，无奈醒来还感旧。
和孙司成戏简张黄门使汴不果
尹台（明代）

洛水嵩云空尔思，春新环佩尚仙墀。桐圭未授周封典，柏卣仍陪汉会仪。

赤驷马卿能献赋，黄门扬子亦通奇。时艰出入臣劳地，况有华才结主知。
送许校书
吴融（唐代）

故人言别倍依依，病里班荆苦忆违。

明日柳亭门外路，不知谁赋送将归。
得归结庐先寄舍弟季亭 其二
王箴舆（清代）

天南海水东，结庐白田北。疏凿泉平沼，艺植花连陌。

绿塍阁始泉，逐径户已辟。瞻望若堂封，隐念松楸侧。

禄养就升斗，黾勉事行役。袖云嵩洛间，截竹淇源曲。

牵羁竟一纪，婆娑大梁客。岂云隐已招，聊取肩可息。

岂如彭泽田，亦有子云宅。民社任难仔，张弛事多忒。

成贷蒙天慈，冥报垂先泽。余生幸在兹，抚膺怍畴昔。

同父日余长，埙篪季与叔。萱草树之背，荆华粲在目。

不见已三年，孟也鬓初白。叱驭敢希尊，学《易》冀景绩。

于今誓墓人，苦心季应识。
送邓舍人将漕西淮用舍人坐上诗韵
虞俦（宋代）

西湖烟柳胜阳关，遮断淮南大小山。
诗好固应倾座上，酒行犹喜到花间。
君王纳谏宁容去，风雨愁予岂坐悭。
未用疾驱催上道，锋车有诏径须还。
诗偈 其四十五
庞蕴（唐代）

一年复一年，务在且迁延。皮皱缘肉减，发白髓枯乾。

毛孔通风过，骨消椽梠宽。水微不耐热，火少不耐寒。

幻身如聚沫，四大亦非坚。更被痴狼使，无明晓夜煎。

惟知念水草，心神被物缠。云何不忏悔，便道舍财钱。

外头遮曲语，望得免前愆。地狱应无事，准拟得生天。

世间有这属，冥道不如然。除非不作业，当拔罪根源。

根空尘不实，内外绝因缘。积罪如山岳，慧火一时燃。

须臾变灰烬，永劫更无烟。
真珠帘·鱼轩富贵人间少
陈著（宋代）

鱼轩富贵人间少。那堪更、有子雍容廊庙。衮绣当斑衣，转色难雍小。手把乾坤重整顿，略□□、微生一笑。分晓。是慈闱雍事，如今著到。帘幕早是寒生，又橙黄近也，菊花香了。已劝九霞觞，春意浓於酒。玉带金鱼欢舞处，更捷骑、红尘峡□。知否。这花添锦上，年年重九。
题赋金银山送萧茂才之遂江并柬周用性
刘崧（元代）

金银两山蔚参差，我昔西游曾见之。石台照耀落日紫，下映流水光离离。

干戈苍茫隔烟雾，清秋送子山中去。沦落同悲雁塔人，登临更赋龙门句。

水北山人须鬓苍，十年寄书不得将。君去相寻定相得，却望两山心恻恻。
蝶恋花•云间别苍水 其一
彭孙遹（清代）

黄鸟间关啼不住。断送残春，阵阵桐花雨。几日西窗深夜语。

微吟每到销魂处。

圆泖潮生西日暮。三老长年，抵死催人去。执手高楼轻别取。

锦笺空赠相思句。
闻官输竹箭毛翎
刘敞（宋代）

边兵未云备，竞矜弓弩强。斯人久衔恩，献力固所当。

上山伐檀栾，入林候飞翔。岂无解网心，大义须勤王。

安得会稽岭，集居共工旁。安得解羽泽，在君礼义乡。

剪翎副之箭，一一坚且良。朝发摧西戎，夕发毙东羌。

不烦天下民，万里坐宁康。
晚立涧旁
韩淲（宋代）

水边独立看黄昏，梅蕊能销客子魂。淡霭清钟知隔寺，微风幽笛是前村。

牛羊径路生寒色，鹅鸭陂池裂冻痕。一种清怀几多景，鸦栖密木更翩翻。
长信宫
于武陵（唐代）

莫问古宫名，古宫空有城。惟应东去水，不改旧时声。
山果
张舜民（宋代）

煮酒堆山果，新茶下粉团。
似梅嫌足核。如蜜少加酸。
公子倾金弹，行人漏蜡丸。
吾乡元不识，归日画图看。
梅花喜神谱 其七 欲开八枝
宋伯仁（宋代）

苏秦鞭疋马，六国饱风烟。累累悬肘下，郭外惭无田。
观七国吟
邵雍（宋代）

当其末路尚纵横，仁义之言固不听。
肯谓破齐存即墨，能胜坑赵尽长平。
清晨见鬼未为怪，白日杀人奚足惊。
加以苏张掉三寸，扼喉其势不俱生。
采莲令·重阳泪眼
佚名（宋代）

重阳泪眼，又早是、苦离肠。
雨夕枕上作
陆游（宋代）

鬓毛日夜雪霜稠，冉冉年光逝肯留？酒力但资愁作祟，雨声偏肯睡为仇。
铭旌官职眼前事，史册姓名身後忧。
毕竟此生何处是，江湖万里有孤舟。
投赠钱侍郎端礼三篇
李吕（宋代）

人间富贵岂须论，三百年来积庆门。
名纪太常高大父，气钟仁祖外曾孙。
心存忠孝源流远，义薄云天色笑温。
屈指前时功德辈，悠悠谁似典型存。
句 其一
彭耜（宋代）

判事有花皆可录，谏书无草岂求名。
四绝赠马浩然法师 其一 木公
葛立方（宋代）

餐霞吸瀣炯方瞳，时著青裙拜木公。玉女投壶天为笑，却来绣岭伴仙翁。
跋澹庵先生缴张钦夫赐章服答诏二首
杨万里（宋代）

平生师友两相知，苦为君王惜一衣。
剌口争来争不得，青蝇犹傍太阳飞。
筠溪王奉御寄诗次韵呈崖松卢奉御
汪元量（宋代）

新诗蒙远寄，客路不胜秋。
同谷歌臣甫，新丰醉客周。
君今嫌作史，我已厌封侯。
何日西湖曲，红船上下游。
和吴侍郎寓赵中令韩王宅
宋庠（宋代）

平昔元勋第，多年洛水头。
荒池威凤去，高栋野鸱愁。
木老争侵日，花寒各媚秋。
犹欣宾馆在，临赏寄名流。
送华亭沈主簿
司马光（宋代）

执袂青门道，萧萧马欲乐。
暮云零落悴，远树浅深红。
楚泽吟声里，吴山醉眼中。
相思杳何许，野鹤唳高风。
柳梢青（茶）
李处全（宋代）

九天圆月。香尘碎玉，素涛翻雪。石乳香甘，松风汤嫩，一时三绝。

清宵好尽欢娱，奈明日、扶头怎说。整顿秃山，殷勤春露，余甘齿颊。
学舍直归晚霁三首
宋祁（宋代）

雨罢残阳在，风微酷暑收。
馀昏淡云翳，聚沫泛河流。
桃簟双纹展，盘瓜五色浮。
潘郎最多感，庭树莫先秋。
阪坑头上篮舆烟雨中赋此醒困
舒岳祥（宋代）

下眺黄泥阪，濛濛晓雾漫。岩泉时一滴，松雨几曾乾。

利倍盐为市，耕劳石作田。我来聊小憩，前去路千难。
王弱翁同年以多病故人疏韵五诗为惠次韵奉酬 其一
许及之（宋代）

王君圭璋姿，宜在条理科。妙语天发成，莹彻非砻磨。

宗庙要琬琰，世岂无卞和。顾恐太分明，颇觉瓦砾多。
书怀示子遹
陆游（宋代）

平生山林几緉屐，何意随人戴朝帻！口言报国直妄耳，断简围坐晨至夕。
道山堂东直庐冷，手种疏篁半窗碧。
但虞风波起平地，岂有亮发能补益。
成书朝奏暮请老，入耳幸免烦言啧。
东望故山百余里，父老欢忻来接迹，白羊绿酒争下担，长笛腰鼓纷如织，迢迢梅市过鲁墟，观者所至空巷陌。
尔来呻吟又春尽，周视室中惟四壁。
但令粝饭麤撑拄，犹胜朱门常踧踖。
小儿助我理孤学，终岁伏几心如石。
问看饮酒咏离骚，何似焚香对周易？
春日幽居示仲固彦冲十绝
胡寅（宋代）

残梅昨日尚盈盈，一夜溪桥风雨声。
不是微酸注香蒂，个中幽恨即验平。
清远孙令公招饮峡山寺
欧必元（明代）

古寺岧峣倚碧栏，劳君风雅共招饮。金声似掷天台赋，宝汞初成葛令丹。

峡水流清深见底，松声将雨夏犹寒。雄谈不是人间语，莫惜尊前酒易乾。
齐天乐（同前）
曹勋（宋代）

芙蓉凝露青霞护，朝日绮疏风细。正是中秋，时候喜逢，中宫葱葱佳气。云龙庆会。赞真主当阳，辅成天地。暇日琴书，暂闲蚕馆见贤志。

嫔嫱衣罗乍试。尽趋椒殿，喜芳绣筵初启。酒面腾红，香烟罩碧，恩满六宫金翠。何妨绛烛。任花欹玉侧，劝教沈醉。凤阙龙楼，夜色凉如水。
王评事驸马花烛诗 其四
卢纶（唐代）

比翼和鸣双凤皇，欲栖金帐满城香。平明却入天泉里，日气曈昽五色光。
次韵子瞻颍州留别二首
苏辙（宋代）

托身游宦乡，终老羡箕颍。
隐居亦何乐，亲爱形随影。
念兄适吴亦，霜降水初冷。
翩然事舟楫，弃此室庐静。
平明知当发，中夜抱虚警。
永怀江上宅，归计失不猛。
人生徇所役，有若鱼堕井。
远行岂易还，剧饮终难醒。
不如早自乞，闲日庶犹永。
世事非所忧，多忧亦谁省。
放舟清淮上，荡潏洗心胸。
所遇日转胜，恨我不得同。
江淮忽中断，陂埭何重重。
紫蟹三寸筐，白凫五尺童。
赤鲤寒在汕，红粳满霜风。
西成百物贱，加餐慰贫穷。
胡为复相念，未肯安南东。
人生免饥寒，不受外物攻。
不见田野人，四壁编茅蓬。
有食辄自乐，谁知富家翁。
赵州石桥
范成大（宋代）

石色如霜铁色新，洨河南北尚通津。
不因再度皇华使，谁洗奚车塞马尘？
答豁轩 其一
林朝崧（清代）

尽把描花旧帖焚，琐窗初遇薛灵芸。从今若得金针度，绣出鸳鸯更示君。
宿秦氏山庄和忠宪高公水居诗
刘齐（清代）

林亭传自古，揽眺意偏新。渐与风尘远，方知鱼鸟亲。

水分千涧月，云护四堤春。独坐心无事，开窗数绿筠。
谒孙太初坟二首 其一
郑善夫（明代）

草堂琴瑟罢，羽化竟何如。那复乌藤杖，空传白鹿车。

沙湍且鸥鸟，天地即蘧庐。白首林君复，终无封禅书。
胡歌
岑参（唐代）

黑姓蕃王貂鼠裘，葡萄宫锦醉缠头。
关西老将能苦战，七十行兵仍未休。
林塘双头莲 其一
雷孚（宋代）

绿柄亭亭拆两枝，开花成实亦如之。诗翁想像浑无事，疑是昌宗总角时。
诗
李峤（唐代）

都尉仙凫远，梁王驷马来。扇中纨素制，机上锦纹回。

天子三章传，陈王七步才。缁衣久擅美，祖德信悠哉。
秋思七言八首
方回（元代）

大庾岭头梅挂月，居庸关外草连天。
马牛风古不相及，障雾饕风一梦然。
观棋感兴
杨万里（宋代）

本是输棋强作赢，看来终与好棋争。君看国手无双底，何用旁人救败兵。
京师新郑与诸晁兄弟往还前后数诗 其一
吕本中（宋代）

夜语不嫌久，凛然天欲秋。客灯吹屡灭，细雨落还休。

未许金张并，虚为鄠杜游。江河少归梦，知为故人留。
雪巢三首
林宪（宋代）

采兰以纫佩，不久香消歇。
何如深林中，岁寒自时节。
清芳御微风，幽态含皎月。
世或无骚人，宁甘伴冰雪。
适得卤蛤颇佳遣饷菊坡因记曾作蛤子诗有文身吴太伯缄口鲁铜人之句戏缀前语代简
郑清之（宋代）

文身太伯甘斥卤，缄口铜人舌微吐。借资墨客富濡沫，骨醉唇香登燕俎。

半熟含酒老饕赋，此翁仅可闯堂户。班班隽永带神液，入室真味翁未睹。

菊坡风裁黄豫章，如食蝤蛑江𧎼柱。盘餐尽废太瘦生，格远调高自清苦。

子蛤遣汝到眉案，努力去为酒中虎。末下咸豉有何好，犹侣莼羹傲伧父。

海之介夫此小儿，鸡肋见笑杨德祖。前身曾作水解仙，飞入珠宫饮甘露。

能令齿吻策馀烈，一鼎松风漱寒乳。
读何斯举黄州秋居杂咏次其韵
陆游（宋代）

古人处丘园，如彼不嫁女，终身秉大节，敢恨老环堵。
嗟予晚乃觉，乞骸归卒伍。
去就讲已熟，穴居宜知雨。
百尺持汲绠，道长畏天暑。
先见虽有惭，爱身亦自许。
送沈仲举毕姻还吴江
欧大任（明代）

卜婚京室凤凰秋，归向松陵拥绛驺。脂辖暖风虔庙贽，机丝凉月献功裘。

乐安经已传麟士，内史名何减隐侯。应念连枝相待日，绿杨红杏曲江头。
豫章东湖感旧
戴复古（宋代）

忆见堤边种柳初，重来高树满东湖。
交游太半入鬼录，歌醉一时逢酒徒。
夜雨总成流水去，春风能免落花无。
经行孺子亭边路，犹有沙鸥识老夫。
送云居佛印禅师诗五首并偈 其二
彭汝砺（宋代）

禅师谈实不谈虚，亦有文章水不如。自说金鎞元不用，谁云价重百车渠。
节妇郑氏诗
孙日高（清代）

一死从夫孰颉颃，盖棺犹著嫁衣裳。丹心直付冰霜冷，白骨能同日月光。

天上玉楼应有伴，人间巾帼独流芳。尘阛那得留仙种，两两精魂依北邙。
送韦书记赴安西
杜甫（唐代）

夫子歘通贵，云泥相望悬。白头无藉在，朱绂有哀怜。

书记赴三捷，公车留二年。欲浮江海去，此别意苍然。
经乐清寄前县令周邠
赵抃（宋代）

旧治熙熙乐似春，退公章句更清新。官居佛舍留题遍，可惜诗人只字民。
题玉山主人壁
祖柏（元代）

杖锡穿云雨湿衣，我来君出两相违。君边听得仙童语，学士朝朝向晚归。
李商叟传录临川与黎师侯唱酬怀曾文清公长句
赵蕃（宋代）

向夕相寻昔步迟，坐残初月见阴移。
关心去后几南北，倒指从前屡合离。
君叹我贫犹为米，我怜君苦伹耽诗。
三山堂下冰溪水，何日扁舟两钓丝。
莺啼序
高似孙（宋代）

屈原九歌东皇太一，春之神也。其词凄惋，含意无穷。略采其意，其度春曲。青旂报春来了，玉鳞鳞风旎。
陈瑶席、新奏琳琅，窈窕来荐嘉祉。桂酒洗琼芳，丽景晖晖，日夜催红紫。湛青阳新沐，人声澹荡花里。
光汛崇兰，坼遍桃李，把深心料理。共携手、蘅室兰房，奈何新恨如此。对佳时、芳情脉脉，眉黛蹙、羞搴琼珥。折微馨、聊寄相思，莫愁如水。
青苹再转，淑思菲菲，春又过半矣。细雨湿香尘，未晓又止。莫教一鴂无聊，群芳亹亹。伤情漠漠，泪痕轻洗。
曲琼桂帐流苏暖，望美人、又是论千里。佳期杳缈，香风不肯为媒，可堪玩此芳芷。春今渐歇，不忍零花，犹恋馀绮。
度美曲、造新声，乐莫乐此新知。思美人兮，有花同倚。年华做了，功成如委。天时相代何日已。怅春功、非与他时比。殷勤举酒酬春，春若能留，□还亦喜。
画美人
钱蘅生（清代）

桃花如面染胭脂，秋水含情不语时。一种风流谁写出，对人似欲诉相思。
十月旦日上冢过渚宫避雨二首
项安世（宋代）

一机寒水小吴绫，数幅荒林老画屏。
却恐秋光太憔悴，照天宫锦拒霜明。
青楼曲
吴文泰（明代）

青楼少妇悬明榼，软金刺绣罗衣裳。
纤歌宛转声绕梁，围屏狎坐飞琼觞。
流苏锦帐双鸳鸯，梦魂醉入温柔乡。
东风破暖吹红香，落花点点更漏长。
游丝飞絮春茫茫，柔肠一寸生秋霜。
吴山青青江水绿，燕语莺啼空断肠。
陇右行送徐少参
何景明（明代）

陇右地，长安西行一千里。秦日长城号塞垣，汉时故郡称天水。

圣朝扫荡无烽烟，射猎之地为桑田。熟羌卖马常入塞，将军游骑不出边。

知君风采古遗爱，扬策传符度关内。父老三秦望节来，犬戎诸夷遮马拜。

开藩分道镇边尘，居守巡行历几春。熊轼朱幡今岳伯，豸冠白笔旧台臣。

瓦亭之西半山谷，土室阴阴连板屋。落月孤城清渭源，寒云古碛黄河曲。

十年此地曾游歌，别来风物今如何。竹花秋临鸟鼠穴，杨叶夕渡鱼龙波。

回看万里风云色，少小趋庭泪沾臆。相送悲吟不尽情，关山陇坂高无极。
郡中即事
白居易（唐代）

漫漫潮初平，熙熙春日至。空阔远江山，晴明好天气。

外有适意物，中无系心事。数篇对竹吟，一杯望云醉。

行携杖扶力，卧读书取睡。久养病形骸，深谙闲气味。

遥思九城陌，扰扰趋名利。今朝是双日，朝谒多轩骑。

宠者防悔尤，权者怀忧畏。为报高车盖，恐非真富贵。
新晴
杨万里（宋代）

瑶霜珠露两相鲜，玉宇金钲万里宽。
欲作一晴多少日，早知秪费数朝寒。
暴禾场里鸡豚乐，试笔窗前纸墨乾。
儿女莫餐新淅饭，打头荷甔且输官。
梅花喜神谱·大开一十四枝
宋伯仁（宋代）

溢满而覆虚，盈顾俱有病。
万事得于中，乌乎云不正。
留台吴侍郎时泛小舟临玩清洛辄成拙诗奉寄
宋庠（宋代）

闻有沧洲尚，时时清洛滨。
烟波能弄檝，沙鸟不惊人。
佛髻寒排岫，星桥晚跨津。
湍鸣知乱石，漪碎觉跳鳞。
玉匕停馀剂，华缨濯故尘。
今无李元礼，仙袂许谁亲。
银山寺和宗禅师四季诗 秋
王质（宋代）

尘埃飞不到郊坰，山鹿溪鱼任意行。密径竹烟迷暮影，幽岩松意滴秋声。

烧残野草斓斑黑，脱尽疏林隐约明。溪石棱棱波激激，水花红紫谢还生。
次韵学士重阳雪中见招不赴前后十六首
洪皓（宋代）

支离已久懒申陈，枕上赓歌暂释神。
在户厌闻蛩咽韵，随阳空释雁来宾。
交情中绝惭张耳，国步主艰忆斩辛。
七载南冠犹未税，尚期肆眚九年春。
晚眦口占
陈毓瑞（清代）

小立眺江干，馀霞散成绮。蓬背半轮红，争渡声靡已。

世局正蜩螗，在彼不存此。浩然归兴来，臣心淡于水。
宣和二年复僧作偈
释心道（宋代）

不挂田衣著羽衣，老君形相颇相宜。
一年半内闲思想，大底兴衰各有时。
句
毛季子（宋代）

独上云梯三百级，回眸失笑万山低。
蒙亭诗和张洵韵
叶宗谔（宋代）

我行几许逾沅湘，直抵八桂漓水旁。
千山倒影摇溪光，秀色不借草木苍。
兹亭构胜俯回塘，野花风递罗绮香。
岩前伏波航羽觞，一洗尘思生清凉。
疑有仙人白玉床，壶中景迥日月长。
步此仙籁音琅琅，世间名利真毫芒。
此景不独冠南方，恨不筑室轻侯王。
回首尘迹空渺茫，瞥去未必计非良。
其如樽酒情难忘，恍然一梦五云乡。
送景文之官明州
孔武仲（宋代）

京尘不可久，得地海潮东。
市郭沧溟上，庵岩翠嶂中。
江瑶如切玉，越女不施红。
官事从容了，时当作醉翁。
凤凰台上忆吹箫（蜡梅用前韵）
侯置（宋代）

浅染霓裳，轻匀汉额，巫山行雨方还。最好是、肌香蜡莹，萼嫩红干。曾见金钟在列，钧天罢、筍虡都闲。妖饶似，晓镜乍开，绿沁眉山。
休夸瘦枝疏影，湘裙窄、一钩龙麝随鞍。便更做、山人倦赏，畏冷无欢。争奈冰瓯彩笔，题诗处、珠琲斓斑。清宵永，相对莫放杯寒。
日暮池上
晁说之（宋代）

客子难为夏，池塘眼暂开。
莲房随月倚，萍阵信风来。
自喜亲茶杓，无烦问酒杯。
故人行在乐，献纳有云台。
颂古二十一首
释正觉（宋代）

学道须教正眼开，莫将狂解意中猜。
脱鞋龟上人难会，遂使携囊特地来。
中{左山右寻}先茔
刘克庄（宋代）

昔遇重华席屡前，因排贵近去翩然。
叩墀袖有驰球疏，易箦囊无沐椁钱。
当日传家惟谏草，至今赡族赖祠田。
原头宰木苍如此，才见山庵葺数椽。
贺纯父修考亭成
陈普（宋代）

宇宙中间此考亭，接连千圣集三灵。乍年松柏参天翠，无事莓苔满地青。

道统拳拳俄栋宇，人心隐隐又雷霆。世间万事无难者，但把纯心对六经。
西岩寺六题 其五 小瀑布
郭祥正（宋代）

石架千层险，泉飞百尺高。能苏旱田谷，何用作波涛。
挽郑昂叔珪母蔡夫人二首
王迈（宋代）

钟秀端明裔，来嫔通德家。
早甘寒水玉，晚爱白莲花。
乐施阴功厚，回班庆事赊。
他年龙凤麓，曾典有光华。
桃林春步
张灿（唐代）

信步桃源别有天，乱江深处日如年。当时流水依然在，不见渔郎渡口船。
太平三山值风
贡师泰（元代）

天堑东南地，长江日夜流。大风吹水立，骤雨挟山浮。

浩荡掀黄吹，攲倾舞《白鸥》。莫怜舟似叶，此亦壮哉游。
寄夏思道惠示缣帛
饶节（宋代）

忆昔南方木叶下，祝融逗留不退舍。闾阎未简卒岁材，明月满门自宜夜。

而今身在天中央，日月寒暑遵故常。西风今日我为政，冥冥尘沙何可当。

浮云倚势不解事，浓阴数日酿秋思。卧病但作仲卿泣，载酒谁问子云字。

故人千里知我寒，书来遗我帛数端。拣丝织作经纬称，长细广幅尺度宽。

染人暴练勿设色，衣被皎皎识君德。
沧浪池上
文徵明（明代）

杨柳阴阴十亩塘，昔人从此咏沧浪。
春风依旧吹芳杜，陈迹无沧半夕阳。
积雨经时荒渚断，跳鱼一聚晚波凉。
渺然诗思江湖近，便欲相携上野航。
论诗寄硕父五首
赵蕃（宋代）

诗人例多穷，我穷亦何因。
频年走道路，一饥累其身。
箪瓢岂非福，天理元自均。
俯仰苟不愧，此心犹昔人。
山中答友人
孟贯（唐代）

偶爱春山住，因循值暑时。风尘非所愿，泉石本相宜。

坐久松阴转，吟馀蝉韵移。自惭疏野甚，多失故人期。
忆旧山
徐夤（唐代）

涧竹岩云有旧期，二年频长鬓边丝。游鱼不爱金杯水，

栖鸟敢求琼树枝。陶景恋深松桧影，留侯抛却帝王师。

龙争虎攫皆闲事，数叠山光在梦思。
浪淘沙（上元）
谢逸（宋代）

料峭小桃风。凝淡春容。宝灯山列半天中。丽服靓妆携手处，笑语匆匆。

酒滴小槽红。一饮千钟。铜荷擎烛绛纱笼。归去笙歌喧院落，月照帘栊。
真庙挽辞
梅询（宋代）

愁烟暗鼎湖，龙驭入清都。
陟降红云陛，陪歆赤帝云。
亮阴真圣嗣，遗诏尽嘉谟。
尚见孤臣泣，蒙知直殿庐。
写真自赞五首 其二
黄庭坚（宋代）

吏能精密，里行姻恤。则不如兄元明，而无元明忧疑万事之敝。

斟酌世故，铨品人物。则不如其弟知命，而无知命强项好胜之累。

盖元明以寡过，而知命以傲世。如鲁直者，欲寡过而未能，以傲世则不敢。

自江南乘一虚舟，又安知乘流之与遇坎者哉。
登濮州北城
杨云鹏（元代）

层城高绝一攀跻，岁杪临风客思凄。
烧入马陵秋草黑，雁横雪泽莫天低。
陈台事往人何在？曹国川遥望欲迷。
牢落壮怀谁与语？疏林残照乱鸦啼。
宿青山坊君锡馆置甚款时方兴圩
李之仪（宋代）

命驾追彭泽，开怀得士龙。残寒偏恼客，小雨未妨农。

已幸同归辙，何劳更赁舂。川原如故里，疑是旧栽松。
题郴阳道中一古寺壁二绝
秦观（宋代）

哀歌巫女隔祠丛，饥鼠相追坏壁中。
北客念家浑不睡，荒山一夜两吹风。
拨置吏牍再作一诗以酬相恼之什
蔡戡（宋代）

朝来衙集事还生，不觉文书几上盈。
顾我尘埃败佳思，羡君心上得双清。
也知静色撩诗兴，无奈芜辞愧俊英。
得句已推三昧手，论交当拜十年兄。
金华圣者赞
释慧远（宋代）

御兵戈刀，斧不能斫。
经大劫水，火不能著。
姊夫小舅有来由，佛面猪头何处求。
二百年来龟岭下，三山依旧水东流。
雁儿落带过得胜令
佚名（元代）

一年老一年，一日没一日，
一秋又一秋，一辈催一辈。
一聚一离别，一喜一伤悲。
一榻一身卧，一生一梦里。
寻一夥相识，他一会咱一会；
都一般相知，吹一回唱一回。
游朝阳洞次孙机宜韵
张自明（宋代）

乘轺初至忆前秋，岂意持麾尚此留。
立屋得僧成宴喜，游山如此欠风流。
劝酬同把菊花盏，来往自操莲叶舟。
向晚洞门烟渐锁，祗应归兴更宜犹。
宫词
宋白（宋代）

蚕馆春晴阴绿桑，亲蚕天气日初长。
九嫔参酌前朝礼，须戴金钗十二行。
暮春山课即事书怀十二绝 其七
郭之奇（明代）

嘿念群疑尽析，匡居一事皆馀。任他春色将满，惟我清心日虚。
送王君谟还匡庐 其三
欧必元（明代）

瀑布遥瞻五老峰，庐山九叠削芙蓉。向来似识真人宅，半亩烟霞但素封。
借前韵求用宾作晴洲小景
程敏政（明代）

十年相见掖垣西，联句无才续斗鸡。卷里法书多魏晋，图中山色似青齐。

莎庭惊鹤霜初下，茗碗留人月易低。肯与家林挥健笔，不辞新绢买鹅溪。
送陈元水归丰城有怀房兴公明府
汪楫（清代）

此老岿然在，长眉掩泪痕。一生家屡破，万死舌犹存。

已忘他乡苦，应知吾道尊。临邛有贤主，日日款柴门。
蒙恩易镇豫章丐假还乡途中偶成十七首
吴芾（宋代）

村径迷南北，晨兴乃错行。
悟来还已远，却悔早贪程。
和李尧俞韵
冯时行（宋代）

海头归到峡江滨，新岁残年只并邻。
梅自多情工恼客，月如知己辄亲人。
江山纵肯容吾老，猿鹤应嫌不自珍。
从此扁舟须驾阁，名教鲁史续书麟。
故舶使知泉州赵公挽词五首 其一
俞德邻（宋代）

闽粤驱驰后，乾坤震荡中。名虽高斗北，身竟老辽东。

仕止因时异，悲欢与世同。洛滨多侍从，立懦独清风。
北望
陆游（宋代）

中原堕胡尘，北望但莽莽。
耆年死已尽，童稚日夜长。
羊裘左其衽，宁复记畴曩？岂无豪俊士，愤气塞穹壤。
我欲友斯人，悲诧寄遐想。
梦行黄河滨，云开见仙掌。
秋江渔父
许棐（宋代）

小舟轻似一鸥飞，恋月随风惯不归。困卧芦花深雪里，夜寒添盖旧蓑衣。
出自郭北门行
郑善夫（明代）

出自郭北门，松柏何缤缤。白日不到地，野草悲阳春。

仰观苦雾繁，俯盼白骨新。白骨火不化，髑髅夜相宾。

飙风啸有恨，大暮难再晨。昔为嚣市子，今作广野尘。

昔竞刀锥微，今托鸱鸢亲。玄运乃如此，彼苍岂遗仁。

蒙庄达生死，缅邈烦恼津。
燃灯歌
丘逢甲（清代）

于时佛在华鬘天，虚空顿现灯万千。一灯东飞落震旦，惟善女身灯忽传。

石窟之水清且涟，男当门户女种田。种田太苦种福乐，燃灯之会结福缘。

缘不虚生则有首，惟斋婆者司厥权。东村蹀躞西蹁跹，南村喋聒北牵连。

借灯说法喻大众，灯花飞粲舌底莲。燃灯古佛古最古，其古乃在如来前。

灯光明王亦称佛，灯光光并日月悬。第一本命灯当燃，佛光照耀无灾愆。

况乃佛光所到处，夫星子星相钩联。一燃百病为之蠲，再燃寿命为之延；

三燃福慧双双全，惟灯宜燃更宜添。是灯即丁理则然，一燃再添添更添，燃灯之会须三年。

金灯银灯大福力，小或斗粟或百钱。天灯照天水照水，此缘对佛真当捐。

遂教诸乡各寺庙，以灯引灯灯例沿。婆心所到无不达，信受奉行其志坚。

微尘等众诸善女，皆大欢喜参灯禅。恒河沙等身布施，一齐自撤簪钏钿。

时良日吉为好会，惟斋婆者先周旋。大嫂呼姑姊呼妹，百百十十来联翩。

头上宝髻乌云偏，足下丝履六寸圆。青裙翠袖何娟娟，阑干桂子争新鲜。

后飞莺燕前乌鸢，媸者自媸妍自妍。佛门广大无不受，青天白日开灯筵。

寺僧是日大陈设，送座香茗僧亲煎。引诸善女向灯拜，佐以梵嫂礼则虔。

礼成酌酒酒如泉，水陆并设罗腥膻。为缘首者有加笾，玉山醉倒春风颠。

惟缘有簿掌出纳，有书记僧职则专。张姑李妹签名氏，揭榜大字书朱笺。

年年此会劳女伴，如鹿女应朝金仙。寺门伐鼓声渊渊，日斜会散如秋烟。

前村归前后村后，香云拥护灯光旋。千家百家儿女语，灯前醉倦郎应怜。

是时寺僧更笑乐，禅床富拥银铜铅。夜昏佛灯冷无焰，群僧醉饱方高眠。

自从传灯失本义，佛应流泪遣言筌。如蛾赴灯为利诱，众生苦海真无边。

无人出作狮子吼，将疑劫火遗竺乾。南无绮语菩萨者，善哉说此燃灯篇。
送李士宁山人
刘攽（宋代）

帝城车马日喧喧，物外相从意爽然。自有药壶容到客，独摩金狄叹流年。

高秋天幕收零雨，清露风林嘒暮蝉。曾愧丹砂为狡狯，更谈沧海变桑田。
寄殿院谢艮斋四首
曾丰（宋代）

河鼓聘天孙，昭君未了村。
非关媒不善，自是命难婚。
无貌倾人国，何颜倚市门。
随缘幽阁里，刺绣度朝昏。
碧落洞
程之才（宋代）

名因物之累，物尝不厌名。标之曰到难，日有车马声。

苍崖匪才凿，洞室百步宏。潜龙想鳞鬣，石乳悬旒缨。

溪流湛其中，吞吐日月精。其源咫尺耳，盥濯未尝经。

我来先振衣，色变水石清。倚杖聊四顾，高低古今铭。

颇恨辙迹多，不益云萝情。西南有复岭，烟霞昼晦冥。

呼僧指问之，山外或小平。茅茨构石壁，兔鹿浑微生。

沈吟幽栖地，雅兴宿志并。何时一椽屋，散发入岩坰。

脱略五千言，坐忘六尺形。看云会所适，以此休馀龄。
偶见
韩偓（唐代）

千金莫惜旱莲生，一笑从教下蔡倾。仙树有花难问种，

御香闻气不知名。愁来自觉歌喉咽，瘦去谁怜舞掌轻。

小叠红笺书恨字，与奴方便寄卿卿。
送春
周之瑛（清代）

东风一夜去瑶台，杜宇声声唤不回。心惜落花收拾懒，卷穷空待燕衔来。
题王元逢芳杏丛兰即用其韵
弘历（清代）

绛云低紫箭，静态惹真香。董林将屈畹，雅合引同堂。
同侄伯通端杲效卢仝体
范浚（宋代）

一春痴癖门长扃，两耳不闻鶗鴂声。不知东南风，扫尽红紫英。

行行点检桃李径，但见树子青冥冥。门前水流渠，照灼须眉清。

科斗游其间，脚股各已生。渠旁草郁郁，草底蚯蚓鸣。

韵如抽茧丝，幽咽得我听。念此琐细物，随时变音形。

黄河赤鲤或点额，老骥塞默长羁缨，嗟嗟世路真难行。
赠陈仲醇徵君东佘山居诗三十首 其七
董其昌（明代）

当年游宿遍名蓝，紫柏禅师奉麈谈。受记可称千佛一，论文曾许两都三。

应将绮语卑江左，直溯宗风自岭南。莫讶绳床留半席，庭前树子早同参。
题吴道延西征卷 其一
郑真（明代）

万里烟沙惨淡中，西风遥跨锦花骢。囊中自有如椽笔，归上将军第一功。
承伯寿大蓬惠书寄大小钵囊花并语及敝居松下石上之饮因成二小诗 其一
文彦博（宋代）

片石长松时下有，青山绿水觉来无。姚黄赏尽东归去，六六峰前会酒徒。
颂古十七首
释大观（宋代）

善战何如善用谋，孙吴兵法岂同俦。
秋风古塞看形势，一橛边声两样愁。
喜迁莺·腊残春未
佚名（宋代）

腊残春未。正候馆梅开，墙阴雪里。冷艳凝寒，孤根回暖，昨夜一枝春至。素苞暗香浮动，别有风流标致。谢池月，最相宜，疏影横斜临水。谁为。传驿骑。陇上故人，不见今千里。寄与东君，徒教知人，别後岁寒清意。乱山万叠何在，但有飞云天际。故园好，早归来，休恋繁桃秾李。
祭梅州守
张致远（宋代）

四百余年鳄不归，七十二滩险莫支。
千艘上下无倾欹，波间小艇理筩丝。
春日园中作
陆游（宋代）

杏花开过尚轻寒，尽日无人独倚阑。
久别名山凭梦到，每思旧友取书看。
尘埃幸已赊腰折，富贵深知欠面团。
老去逢春都有几？一杯行复送春残。
韩信城
沙张白（清代）

项氏犹全族，韩侯竟灭门。可怜带砺誓，不及属镂恩。
水调歌头 题三朵花绣合卷
孙云鹤（清代）

芍药筱园盛，占断古扬州。多少双头并蒂，相对也应羞。

二十四双风信，二十四桥月色，都付与梢头。恰是三山客，来作五云游。

聚三花，围五萼，起重楼。知为使君风雅，芳谱教重修。

韵倩黄荃笔写，色借灵芸丝续，名仗探花留。低却琼花品，赢得牡丹筹。
聚萤斋
许及之（宋代）

书蠹犹堪读，囊萤亦强观。竞辰规后学，继晷匪油乾。
颜廷愉旅馆夜集闻歌
徐熥（明代）

越王城里起西风，旅馆相看兴不穷。词客交情联缟带，美人幽恨寄丝桐。

当筵夜静灯花绿，隔寺秋深落叶红。此去岂愁逢醉尉，踏歌齐向月明中。
病足少苏次常之韵三首 其二
许及之（宋代）

休从詹尹卜，数亦不难通。寄禄逾三品，论才祇下中。

器攲终必覆，药裹漫成丛。痼疾元来有，惟知酒有功。
题蔡州东湖
祖无择（宋代）

夕阳水底霞铺锦，清夜波心月涌金。
此是东湖最佳处，无人来伴水仙吟。
和郑康道探梅十绝句
李洪（宋代）

独秀娟然寄一枝，江南岁岁腊前开。
缀椒未见封条雪，应误插花晴昊来。
送伸仲归漆塘以语及君臣际经书满腹中为韵十首 其十
葛胜仲（宋代）

顷年官黄冈，清俸缘手空。饱暖到茕独，吾宁守其穷。

朅来漆塘山，𥝧稏收横纵。自言畏多累，不复爱亩钟。

负郭鄙苏子，沉舟似庞翁。绝胜南阳人，辛苦耕隆中。

遗后但清德，有子人中龙。